
КIэщт Мухьэз
Си анэм деж
Си анэ дыщэ, жэщ вагъуэншэу
КIыфIщ ди унэр махуэ дыдэм.
Жьыбгъэ пэтрэ бжьыхьэкIапэм
КъыкIэщIэсщ,
сэ къысхуэшхыдэу.
Къыздэщыгъуэрэ ди пэшыр,
Къыздигуэшу гуауэ щIыIэр?
Зы жимыIэу щхьэ щым ари,
Щхьэ нэщI хъуа, ябгына пщыIэу?
Щытыгъати, пщIэжрэ, япэм
Хьэблэм дэсым мыр я кIуапIэу,
Жьыми щIэми, зэралъэкIкIэ,
КъыщIыхьахэм ар я гуапэу.
Къэбгъэнащи иджы нэщIу
И тIысыпIэр нэщхъеягъуэм,
Уэ уи теплъи, уи ныбжь дыди
Зы плIанэпи дэзмылъагъуэ.
Зэхэсхыжкъым и уэрэдыр
Iэрыгъадэ уи машинэм:
Ар сабалъэу къуэтщ бжэ
къуагъым,
Бзагуэу щылъщ пIыгъа
уи пшынэр.
Зэт! Зэхэсхрэ лъэ макъ
гуэрхэр?
Си гугъати укъэкIуэжу,
Си гуфIэгъуэхэр псы уэру,
МыкIуэщIыжу къысхуэпшэжу.
Ауэ ноби къоIущащэу,
ПщIащэ минкIэ хуэму къоджэу,
«Къэуш», — жиIэу лъаIуэ хуэдэ,
Жыг хэссар щхьэщытщ
уи мащэм.
Къэжэр Пётр
Анэгу
СщIэркъым уи щхьэцым
тхъугъэ лей
Сэ си зэранкIэ къыхэхъуами, —
СолъэIу бгъэгъуну
щезгъэлейм, —
Уи нэкIу зэлъэнт-тIэ сэр
мыхъуамэ!
Сэ си уIэгъэу къысфIощIыж
НапIэм тезашэ уи лэдэххэр…
Мес, мастэр гукIэ зэфIощIэж,
Нэпсыншэ хъуащи уи нэ дахэр,
СщIэркъым уи нэпсыр
стебухам
Сэ сумыгъагъыу,
Сыгъын хуеймэ.
Сэркъэ уэ гуащIэ щIэбухар
Уэ хьэлъэр къапщтэу,
СIыгъын хуеймэ?!
СощIэж мазэгъуэ жэщу пхьар
Унапхъэу
Чырбыш бгъэж, бгъэгъущу.
ПIэ хуаби уи щхьэр хуумыхьау,
УдэкIырт губгъуэм уэ
нэхумыщу…
Гъэр плIыщIрэ щырэ!
Зэман Iейт,
УздыхуэпIащIэр укIэрахъуэу!
Ауэ, итIани, дэ щIыкIей
ДищIакъым ем къиIэт
кIэрахъуэм!
Абы уи фIыгъэ хэлъщ, анэгу,
Хэлъщ, уи быдзышэ
тIурылъащи!
Хэлъщ текIуэныгъэри уи нэгу
ЦIыху текIуэныгъэуэ къищащи!
Анэгурэ щIыгурэ зэдопсэу!
Анэгур бынырщ зэрыпсэур, —
Арщ дыхэзышри гъащIэ
пшагъуэм.
Иджы тщыгъупщэжау а псор,
Укъыдэшхыдэм, дощI ди жагъуэ.
